*Milí rodičia,*

*Vaše dieťa, ktoré bolo doteraz doma, nastupuje do materskej školy. Je to zmena pre celú rodinu, ale hlavne pre samotné dieťa, ktoré v tejto novej situácii potrebuje istý čas adaptácie na nové prostredie a nových ľudí. Tak ako každé dieťa je iné, je vychovávané v  inom prostredí, tak aj doba adaptácie je individuálna. Jej dĺžka môže trvať pár dní ale aj niekoľko týždňov. Veľmi často sa stáva, že dieťa, ktoré prvé dni a týždne odvážne prichádza do triedy, odrazu vzdoruje a odmieta ísť do materskej školy. Vtedy je dôležité, aby ste Vy, rodičia, ostali pevní a vydržali tento detský tlak, aby ho miesto ľútosti pokojne povzbudzovali a motivovali na nových kamarátov a spoločné hry s nimi. Častými prejavmi prvých dní v materskej škole sú plač a únava dieťaťa. Buďte na to pripravení a naučte sa správne reagovať bez pocitu viny z toho, že dieťa je v materskej škole a strach či to bez mamy zvládne. Vaše dieťa to napätie a strach vycíti a bude reagovať podobne, ako jeho ustráchaná a vystresovaná mamička. Dôverujte nám, našim skúsenostiam, komunikujte s nami, spolupracujte s nami, aby vaše dieťa malo z materskej školy len tie najkrajšie spomienky.*

***Prijmite niekoľko rád, aby ste nástup do Materskej školy zvládli s úsmevom :***

*• Ešte pred nástupom do materskej školy trénujte dieťa na* ***krátke odlúčenie od mamy na dohodnutú dobu.*** *Príležitostné odlúčenie umožní dieťaťu získať istotu, že sa mu mama vráti. Umožnite dieťaťu tráviť čas (hrať sa) s rovesníkmi (napr. detské ihrisko), aby sa naučilo s nimi spolupracovať, hovoriť a hrať sa. Vytvárajú sa tak  sociálne a komunikačné zručnosti, ktoré si v materskej škole deti precvičujú.*

*• Rozprávajte sa s dieťaťom o materskej škole a ešte pred nástupom sa choďte s dieťaťom poprechádzať do blízkosti materskej školy a preskúmajte s ním okolie.*

*•* ***Nestrašte ho nástupom do materskej školy*** *a ani nedovoľte nikomu z okolia, aby ho podobne zastrašoval (veď tam sa naučíš, tam budeš musieť poslúchať). Vyvoláte tým u dieťaťa strach a obavy.*

*• Skúste cestou do materskej školy dieťa zaujať rozprávaním, čo budete robiť vy, kým sa bude hrať.*

*•* ***Vždy dopredu informujte učiteľku******o zvláštnostiach dieťaťa,*** *o ktorých viete, len ste ich nepovedali (napr. alergie, zlozvyky, cumlík, palček v ústach, obhrýzanie nechtov a pod.).*

*•* ***Komunikujte s učiteľkou s úsmevom****. Ak máte výhrady k jej prístupu k dieťaťu riešte mimo neho.*

*•* ***Nepúšťajte sa do veľkých rečí s učiteľkou hneď ráno.*** *Ak vás zaujíma, ako sa darí vášmu dieťaťu, informujte sa radšej popoludní, pred odchodom z materskej školy.*

*•* ***Pri nástojčivom plači až afektoch sa snažte dieťa odovzdať učiteľke čo najrýchlejšie, bez zbytočného dlhého lúčenia, tíšenia, prehovárania.*** *Ubezpečte ho, že určite poň prídete.*

*• Začiatok v materskej škole je pre deti telesne náročný a únavný. Bezprostredne po návšteve materskej školy dieťa potrebuje čas na odpočinok. Väčšie aktivitami, ako veľký nákup, prechádzku po meste, návštevu ihriska a pod., odložte ich na inokedy.*

***Požiadavkou zo strany MŠ je, aby dieťa pri prijímaní do MŠ malo osvojené:***

* *základné hygienické návyky (vedieť sa pýtať na potrebu, vedieť sa obslúžiť pri použití WC, umývať si ruky s vyhrnutými rukávmi a pod.)*
* *základné sebaobslužné návyky (vedieť spolupracovať pri obliekaní, prezliekaní a prezúvaní s dospelým a samostatne sa čo najviac angažovať)*
* *základné stravovacie návyky (vedieť samostatne jesť lyžicou a piť z pohára )*
* *základné schopnosti komunikácie s dospelou osobou*